钦定古今图书集成/历象汇编/庶征典/第186卷 > 王充论衡 > 《国子丞厅连理树赋》王履贞
## 钦定古今图书集成/历象汇编/庶征典/第186卷 > 王充论衡 > 《国子丞厅连理树赋》王履贞

“灵台崇崇兮，洞轇輵以绵延；中有珍木兮，郁森森以
芊芊。”始殊形以分耸，终共理而连拳，始信德以被物，
初应圣而效焉。且学为教原，丞为纠局。生于学者，表
王化之大同；植于厅者，知官政而无曲：亦所以据于
德而远于俗也。乐我皇道，彰我圣年。谓为交柯，乃寻
本而无末；谓为别干，能已离而复连。依君仁义之圃，
对君翰墨之筵。俾为我师者，如斯木之一德；为我曹
者，如斯木之相全。故瑞不虚然，从化而止。“化不在远，
行之由己，有善必应，讵云草木之无知；惟德是亲，奚
问阴阳之至理。可以载美青史，可以表庆皇家。”人各
有心，我则合而为一；物曲有利，我则不避其斜。夫如
是，则造化之理易寻，天地之情可测。顺之则生瑞，逆
之则成慝。故曰：“祸淫湎，福正直。”谅物情之效祥，由人
君之布德。故得托根讲肄之宇，垂阴夫子之墙。杂庭
槐以为列，偶仙杏而成行。逢圣而生，匪由乎日月以
翼。取端为宝，孰尚夫金玉其相。所谓光乎泰阶，允臻
灵贶。不然者，则徒闻其说，孰究其状。至矣哉！观一树
之攸同，知四裔之内向。